বিশ্ব মুদ্রা

আন্তর্জাতিক অর্থসংস্থানের আলোচনায় **বিশ্ব মুদ্রা**, **অধিজাতিক মুদ্রা** বা **বৈশ্বিক মুদ্রা** বলতে এমন একটি মুদ্রাকে বোঝায় যা কোনও নির্দিষ্ট সীমাবদ্ধতা ছাড়াই আন্তর্জাতিকভাবে লেনদেন করা যায়।

## ইতিহাস
### প্রথম ইউরোপীয় ব্যাংকনোট (১৭শ শতাব্দী)
১৬৬১ সালে স্টকহোমস বাংকো নামক সুইডেনের একটি ব্যাংক ইউরোপের ইতিহাসের প্রথম ব্যাংকনোটগুলি জারি করে। ইয়োহান পাল্মস্ট্রুখ কর্তৃক প্রতিষ্ঠিত এই ব্যাংকটি সুইডেনের বর্তমান কেন্দ্রীয় ব্যাংক সভেরিয়েস রিক্সবাংকের পূর্বসূরী ছিল। ১৭শ  শতাব্দীতে ইউরোপের বাণিজ্যিক কার্যকলাপ উত্তর দিকে স্থানান্তরিত যাওয়ার সাথে সাথে, ওলন্দাজ গিল্ডারস নামক মুদ্রায় আমস্টারডাম ব্যাংকে জমা আমানত এবং জারি করা নোটগুলি পশ্চিমা বিশ্বের অনেক বাণিজ্যের জন্য অর্থ পরিশোধের মাধ্যম হয়ে ওঠে।

### স্পেনীয় ডলার (১৭শ - ১৯শ শতাব্দী)
[থাম্ব| [পঞ্চম ফিলিপ (স্পেন)|স্পেনের রাজা পঞ্চম ফিলিপের স্পেনীয় ডলার, ১৭৩৯]]
১৭শ এবং ১৮শ শতাব্দীতে, রূপার তৈরি স্পেনীয় ডলার বা আট-রেয়াল মুদ্রার (যা "আটটির টুকরো" নামেও পরিচিত ছিল) ব্যবহার দুই আমেরিকা মহাদেশের স্পেন-অধিকৃত অঞ্চলগুলি থেকে পশ্চিমে এশিয়া এবং পূর্বে ইউরোপ পর্যন্ত বিস্তৃত ছিল। ফলে এটিই ছিল প্রথম বিশ্বব্যাপী প্রচলিত  মুদ্রা। বিশ্ব মঞ্চে স্পেনের রাজনৈতিক আধিপত্য, আটলান্টিক ও প্রশান্ত মহাসাগর জুড়ে স্পেনের বাণিজ্যপথগুলির গুরুত্ব এবং মুদ্রার গুণমান ও রূপার বিশুদ্ধতার কারণে স্পেনীয় ডলার প্রায় তিন শতাব্দী ধরে আন্তর্জাতিকভাবে গ্রহণযোগ্য ছিল। এটি স্পেনের প্রশান্ত মহাসাগরীয় অঞ্চল ফিলিপাইন, গুয়াম এবং মাইক্রোনেশিয়ায় এবং পরে চীন এবং অন্যান্য দক্ষিণ-পূর্ব এশীয় দেশগুলিতে ১৯শ শতাব্দীর মাঝামাঝি পর্যন্ত আইনগ্রাহ্য মুদ্রা হিসেবে স্বীকৃত ছিল। আমেরিকা অঞ্চলে এটি সমগ্র দক্ষিণ ও মধ্য আমেরিকায় (ব্রাজিল বাদে) এবং মার্কিন যুক্তরাষ্ট্র ও কানাডায় ১৯শ শতাব্দী পর্যন্ত আইনগ্রাহ্য মুদ্রা ছিল। ১৮৫৭ সালের মুদ্রা আইনের আগ পর্যন্ত স্পেনীয় ডলার মার্কিন যুক্তরাষ্ট্রে আইনগ্রাহ্য মুদ্রা ছিল। ইউরোপে এটি ইবেরীয় উপদ্বীপের পাশাপাশি মিলান, নাপোলি রাজ্য, সিসিলিয়া এবং সার্দিনিয়াসহ ইতালির সিংহভাগ অঞ্চল, ফ্রঁশ-কোঁতে (ফ্রান্স ) এবং স্পেনীয় নেদারল্যান্ডসে আইনগ্রাহ্য মুদ্রা ছিল। এটি অস্ট্রিয় হাবসবুর্গ-শাসিত অঞ্চলসহ অন্যান্য ইউরোপীয় রাজ্যেও ব্যবহৃত হত।

১৮২১ সালে মেক্সিকোর স্বাধীনতা লাভের পর দুই আমেরিকা মহাদেশের অনেক জায়গায় স্পেনীয় ডলারের ব্যবহার অব্যাহত ছিল, তবে ১৮৬০-এর দশক থেকে এর পাশাপাশি মেক্সিকান পেসোর প্রচলন হয়। মেক্সিকান পেসো, মার্কিন ডলার এবং কানাডীয় ডলার - এই সব মুদ্রার উৎপত্তি স্পেনীয় ডলার থেকে। এর মধ্যে ক্যাডুসিয়াস চিহ্নের ($) ব্যবহারও অন্তর্ভুক্ত, যা ডলার চিহ্ন নামেও পরিচিত।

### স্টার্লিং
১৯৪৪ সালের আগে বিশ্বের প্রামাণ্য মুদ্রা ছিল যুক্তরাজ্যের স্টার্লিং। স্টার্লিং থেকে মার্কিন ডলারে উত্তরণ এবং কেন্দ্রীয় ব্যাংকগুলির উপর এই পরিবর্তনের প্রভাব সম্প্রতি বর্ণনা করা হয়েছে।

### মার্কিন ডলার
১৯৪৪ সালের ব্রেটন উডস সম্মেলনের পরবর্তী সময়ে বিশ্ব জুড়ে মুদ্রাসমূহের বিনিময় হার মার্কিন যুক্তরাষ্ট্রের ডলারের সাথে বাঁধা ছিল, যা একটি নির্দিষ্ট পরিমাণ স্বর্ণের সাথে বিনিময় করা যেত। এটি বিশ্বব্যাপী মুদ্রা হিসেবে মার্কিন ডলারের আধিপত্যকে আরও শক্তিশালী করে।

১৯৭১ সালের স্মিথসনীয় চুক্তির পর স্থির বিনিময় হার ব্যবস্থা ও স্বর্ণমান ব্যবস্থার পতন এবং ভাসমান বিনিময় হার প্রতিষ্ঠার পর থেকে বিশ্বের বেশিরভাগ মুদ্রা আর মার্কিন ডলারের সাথে আবদ্ধ নয়। তবে মার্কিন যুক্তরাষ্ট্র বিশ্বের বৃহত্তম অর্থনীতির দেশ হওয়ায় বেশিরভাগ আন্তর্জাতিক লেনদেন মার্কিন ডলারের মাধ্যমে পরিচালিত হয় এবং এটি *কার্যত* একটি বিশ্ব মুদ্রা হিসেবে অব্যাহত রয়েছে। *গ্লোবাল পলিটিক্যাল ইকোনমি: আন্ডারস্ট্যান্ডিং দ্য ইন্টারন্যাশনাল ইকোনমিক অর্ডার* (২০০১) বইয়ে লেখক রবার্ট গিলপিন মত দেন: "আন্তর্জাতিক আর্থিক লেনদেনের মোটামুটি ৪০ থেকে ৬০ শতাংশ মার্কিন ডলারে মূল্যায়িত হয়। কয়েক দশক ধরে ডলার বিশ্বের প্রধান মজুদ মুদ্রাও ছিল; ১৯৯৬ সালে বিশ্বের বৈদেশিক মুদ্রার মজুদের প্রায় দুই-তৃতীয়াংশ ছিল ডলারে"। এর বিপরীতে ইউরোতে প্রায় এক-চতুর্থাংশ মজুদ রাখা হয়েছিল (মজুদ মুদ্রা দেখুন)।

বিশ্বের কিছু মুদ্রা এখনও ডলারের সাথে আবদ্ধ। কিছু দেশ, যেমন ইকুয়েডর, এল সালভাদর এবং পানামা একে ছাড়িয়ে গিয়ে নিজস্ব মুদ্রা বিলোপ করে দিয়ে মার্কিন ডলারকে জাতীয় মুদ্রা হিসেবে গ্রহণ। (ডলারায়ন দেখুন)

বিশ্ব মুদ্রা হিসেবে মার্কিন ডলারের মর্যাদার বিরুদ্ধে এ পর্যন্ত মাত্র দুইটি গুরুতর প্রতিপক্ষের উদ্ভব হয়েছে। ১৯৮০-এর দশকে জাপানি ইয়েন আন্তর্জাতিক মুদ্রা হিসেবে ক্রমবর্ধমানভাবে ব্যবহৃত হওয়া শুরু করে, কিন্তু ১৯৯০-এর দশকে জাপানি মন্দার সাথে সাথে সেই ব্যবহার হ্রাস পায়। অতি সম্প্রতি আন্তর্জাতিক অর্থায়নে ইউরো ক্রমবর্ধমানভাবে মার্কিন ডলারের সাথে প্রতিযোগিতা করছে।

### ইউরো
ইউরো জার্মান মুদ্রা ডয়চে মার্ক (DM) থেকে উত্তরাধিকারসূত্রে একটি প্রধান মজুদ মুদ্রার মর্যাদা লাভ করে। বিভিন্ন দেশের ব্যাংকগুলি তাদের বৈদেশিক মুদ্রার মজুদকে বৈচিত্র্যময় করার চেষ্টা এবং ইউরো অঞ্চলের বাণিজ্য প্রসারিত হবার কারণে সরকারি মজুদগুলিতে ইউরোর পরিমাণ বৃদ্ধি পেয়েছে।

ডলারের মতো বিশ্বের কিছু মুদ্রা ইউরোর সাথে বাঁধা আছে। এগুলি সাধারণত পূর্ব ইউরোপীয় মুদ্রা যেমন বুলগেরীয় লেভ, এবং কাবু ভের্দির এসকুদো এবং আফ্রিকান আর্থিক সম্প্রদায় ফ্রঁ-এর মতো বেশ কয়েকটি পশ্চিম আফ্রিকান মুদ্রা। অন্যান্য কিছু ইউরোপীয় দেশ ইউরোপীয় ইউনিয়নের সদস্য না হলেও সদস্য রাষ্ট্রগুলির সাথে মুদ্রা সংঘের কারণে অথবা একতরফাভাবে তাদের নিজস্ব মুদ্রাগুলি বাতিল করে ইউরো গ্রহণ করেছে, যেমন আন্দোরা, মোনাকো, কসোভো, মন্টিনিগ্রো, সান মারিনো এবং ভ্যাটিকান সিটি।

, ইউরো বাজারে চালু নগদ অর্থের সামগ্রিক মূল্যের নিরিখে ডলারকে ছাড়িয়ে যায়। বাজারে চালু ইউরো নোটগুলির মূল্যমান ৬১ হাজার কোটি ইউরো-তে পৌঁছে, যার মূল্যমান তৎকালীন বিনিময় হার অনুযায়ী ৮০ হাজার কোটি ডলার।  ২০১৬ সালে বিশ্ব বাণিজ্য সংস্থার প্রকাশিত একটি প্রতিবেদনে দেখানো হয় যে বিশ্বের শক্তি, খাদ্য ও সেবাসমূহের বাণিজ্যের ৬০% ডলারে ও ৪০% ইউরোতে সংঘটিত হয়।

### সাম্প্রতিক প্রস্তাবনা (২১ শতক)

#### সরকারি

* প্রধান প্রধান আঞ্চলিক আর্থিক কেন্দ্রগুলির উন্নয়নের জন্য সর্বসম্মত পদক্ষেপের ভিত্তিতে মজুদ মুদ্রা হিসাবে ব্যবহৃত মুদ্রার তালিকার সম্প্রসারণ (বৈচিত্র্য আনয়ন)। এই প্রেক্ষাপটে এমন নির্দিষ্ট আঞ্চলিক কার্যপদ্ধতি প্রতিষ্ঠার সম্ভাব্যতা বিবেচনা করা উচিত, যা এই ধরনের মজুদ মুদ্রার বিনিময় হারের অস্থিরতা হ্রাসে অবদান রাখবে।
* আন্তর্জাতিক আর্থিক প্রতিষ্ঠানগুলি দ্বারা জারি করা একটি অধিজাতিক মজুদ মুদ্রার প্রবর্তন। এই প্রক্রিয়ায় আন্তর্জাতিক মুদ্রা তহবিলের ভূমিকা বিবেচনা করা এবং অর্থ উত্তোলনের বিশেষাধিকার-এর সম্ভাব্যতা এবং "অধি-মজুদ" মুদ্রা হিসেবে সমগ্র বিশ্ব সম্প্রদায়ের দ্বারা এর স্বীকৃতি নিশ্চিতকারক   ব্যবস্থার প্রয়োজনীয়তা পর্যালোচনা করা উপকারী হতে পারে।

২৩শে মার্চ ২০০৯ তারিখে, চীনের পিপলস ব্যাংকের তৎকালীন সভাপতি চৌ শিয়াওছুয়ান "বিদ্যমান আন্তর্জাতিক মুদ্রা ব্যবস্থার সৃজনশীল সংস্কার"-এর মাধ্যমে "একটি আন্তর্জাতিক মজুদ মুদ্রার দিকে" অগ্রসর হবার মাধ্যমে মার্কিন ডলারের পরিবর্তে একটি ভিন্ন মানদণ্ডের আহ্বান জানান। তিনি বিশ্বাস করেন যে এটি "ভবিষ্যতের সংকটের ঝুঁকি উল্লেখযোগ্যভাবে হ্রাস করবে এবং সংকট ব্যবস্থাপনার ক্ষমতা বৃদ্ধি করবে।" চৌ পরামর্শ দিয়েছিলেন যে আইএমএফের বিশেষ অর্থোত্তলন অধিকার (ডলার, ইউরো, স্টার্লিং এবং ইয়েন সমন্বিত একটি তৎকালীন মুদ্রা ঝুড়ি) একটি অধি-সার্বভৌম মজুদ মুদ্রা হিসেবে কাজ করতে পারে, যা স্বতন্ত্র দেশের নীতি দ্বারা সহজে প্রভাবিত হবে না। তবে তৎকালীন মার্কিন রাষ্ট্রপতি বারাক ওবামা নতুন বৈশ্বিক মুদ্রার জন্য চীনের আহ্বান প্রত্যাখ্যান করেছিলেন। তিনি বলেন, "মার্কিন অর্থনীতি বা ডলারের প্রতি আস্থার কথা বলতে গেলে, আমি কেবল এটুকুই বলব যে ডলার বর্তমানে অসাধারণভাবে শক্তিশালী।"  ২০০৯ সালের জুলাই মাসে জি৮ শীর্ষ সম্মেলনে, দিমিত্রি মেদভেদেভ " বৈচিত্র্যের মধ্যে ঐক্য" খোদাই করা একটি মুদ্রা প্রদর্শন করে একটি নতুন অধিজাতিক মজুদ মুদ্রার পক্ষে রাশিয়ার আকাঙ্ক্ষা প্রকাশ করেছিলেন। ভবিষ্যতের বিশ্ব মুদ্রার উদাহরণ হিসেবে ব্যবহৃত এই মুদ্রাটি বিশ্বব্যাপী আর্থিক সংকট মোকাবেলায় আঞ্চলিক মুদ্রার মিশ্রণ তৈরির জন্য তার আহ্বানের উপর জোর দেয়।

৩০শে মার্চ ২০০৯ তারিখে, কাতারে দ্বিতীয় দক্ষিণ আমেরিকা-আরব লীগ শীর্ষ সম্মেলনে, ভেনেজুয়েলার রাষ্ট্রপতি উগো চাভেস একটি পেট্রো-মুদ্রা তৈরির প্রস্তাব করেন। এটি তেল উৎপাদনকারী দেশগুলির বিশাল তেলের মজুদ দ্বারা সমর্থিত হবে। চাভেসের উত্তরসূরী নিকোলাস মাদুরো ২০১৮ সালে পেট্রো গুপ্তমুদ্রা চালুর ঘোষণা দিয়েছিলেন, তবে এটি মুদ্রা হিসেবে ব্যবহৃত হচ্ছে বলে মনে হয় না।

## একক বিশ্ব মুদ্রা
বিশ্ব বা বৈশ্বিক মুদ্রার একটি বিকল্প সংজ্ঞা বলতে একটি কাল্পনিক একক বৈশ্বিক মুদ্রা বা *অতিমুদ্রা কে* বোঝায়। যেমন প্রস্তাবিত টেরা মুদ্রা বা ডিইওয়াই (ডলার ইউরো ইয়েনের সংক্ষিপ্ত রূপ), যা একটি কেন্দ্রীয় ব্যাংক দ্বারা উৎপাদিত এবং সমর্থিত হবে ও যা লেনদেনে জড়িত সত্তার (ব্যক্তি, কর্পোরেশন, সরকার বা অন্যান্য সংস্থা) জাতীয়তা নির্বিশেষে বিশ্বব্যাপী *সমস্ত* লেনদেনের জন্য ব্যবহৃত হবে। বর্তমানে এমন কোনও সরকারি মুদ্রা বিদ্যমান নেই, যদিও MXV/UDI (মেক্সিকান উনিদাদ দে ইনভেরসিওন) এর মতো অ-মুদ্রাস্ফীতিমূলক মুদ্রাবৎ তহবিলগুলি একটি সাধারণ বৈশ্বিক মুদ্রার (GGC) প্রতিমান (মডেল) হিসাবে ব্যবহৃত হয়েছে, যা বিভিন্ন জাতীয় মুদ্রার মধ্যে জটিল সম্পর্কের উপর ভিত্তি করে সৃষ্ট একটি প্রধান মজুদকৃত মুদ্রাবৎ তহবিল।

বৈশ্বিক মুদ্রার সমর্থকরা, বিশেষ করে কেইনস, প্রায়শই যুক্তি দেন যে এই ধরনের মুদ্রা মুদ্রাস্ফীতির শিকার হবে না, যা চরম ক্ষেত্রে অর্থনীতির জন্য বিপর্যয়কর প্রভাব ফেলেছে। এছাড়াও অনেকেই যুক্তি দেন যে একটি একক বৈশ্বিক মুদ্রা আন্তর্জাতিক ব্যবসা পরিচালনাকে আরও দক্ষ করে তুলবে এবং প্রত্যক্ষ বৈদেশিক বিনিয়োগ (FDI) উৎসাহিত করবে।

এই ধারণার অনেকগুলি রূপভেদ রয়েছে, যার মধ্যে একটি সম্ভাবনা রয়েছে যে এটি একটি বিশ্বব্যাপী কেন্দ্রীয় ব্যাংক দ্বারা পরিচালিত হবে যা তার নিজস্ব মুদ্রামান নির্ধারণ করবে অথবা এটি স্বর্ণমানের উপর নির্ভর করবে। এই ব্যবস্থার সমর্থকরা প্রায়শই ইউরোকে একটি অধিজাতিক মুদ্রার উদাহরণ হিসেবে উল্লেখ করেন, যা ইউরোপের ভাষাগত, সংস্কৃতিগত এবং অর্থনীতিগতভাবে ভিন্ন দেশগুলির একটি সংঘ দ্বারা সফলভাবে বাস্তবায়িত হয়েছিল।

একটি সীমিত বিকল্প হতে পারে আন্তর্জাতিক মুদ্রা তহবিল কর্তৃক জারি করা একটি বিশ্ব মজুদ মুদ্রা, যা বিদ্যমান বিশেষ অর্থ উত্তোলন অধিকারের বিবর্তিত রূপ হিসেবে এবং সমস্ত জাতীয় এবং আঞ্চলিক কেন্দ্রীয় ব্যাংক দ্বারা মজুদ সম্পদ হিসাবে ব্যবহৃত হবে। ২০০৯ সালের ২৬শে মার্চ তারিখে জাতিসংঘের বিশেষজ্ঞ অর্থনীতিবিদদের একটি মণ্ডলী বর্তমান মার্কিন ডলার-ভিত্তিক ব্যবস্থার পরিবর্তে একটি নতুন বৈশ্বিক মুদ্রা মজুদ প্রকল্পের আহ্বান জানায়। বিশেষজ্ঞ মণ্ডলীর প্রতিবেদনে উল্লেখ করা হয় যে "মজুদ সঞ্চয়ের আকারের সাথে নিয়মিত বা চক্রাকারে সামঞ্জস্যপূর্ণ নির্গমনসহ ব্যাপকভাবে সম্প্রসারিত বিশেষ অর্থোত্তলন অধিকার বিশ্বব্যাপী স্থিতিশীলতা, অর্থনৈতিক শক্তি এবং বিশ্বব্যাপী ন্যায্যতায় অবদান রাখতে পারে।"

দেশগুলির মধ্যে লেনদেনে সহায়তা করার জন্য ধারণাগত মুদ্রা ব্যবহার করার জন্য আরেকটি বিশ্ব মুদ্রার প্রস্তাব করা হয়েছিল। এখানে মূল ধারণা হল বাণিজ্যের ভারসাম্য ব্যবহার করে বাণিজ্যের জন্য বাস্তবে প্রয়োজনীয় মুদ্রার প্রয়োজন বাতিল করে দেওয়া।

একক বিশ্ব মুদ্রার ধারণা ছাড়াও, কিছু সাক্ষ্যপ্রমাণ  ইঙ্গিত দেয় যে বিশ্বে একাধিক বৈশ্বিক মুদ্রার আবির্ভাব হতে পারে যেগুলি একটি একক বাজার ব্যবস্থায় বিনিময় করা হবে। ব্যক্তিগত মালিকানাধীন কোম্পানি বা গোষ্ঠী যেমন ভেন-এর মতো ডিজিটাল বৈশ্বিক মুদ্রার উত্থান ইঙ্গিত দেয় যে একাধিক বৈশ্বিক মুদ্রা শক্তি এবং ব্যাপকতর গ্রহণযোগ্যতা অর্জনের সাথে সাথে বাণিজ্যের জন্য আরও বিস্তৃত বিন্যাস প্রদান করতে পারে।

বিশ্বের শীর্ষ ২০টি অর্থনীতির আদিষ্ট মুদ্রা জোড়ের মুদ্রার একটি ওজনযুক্ত ঝুড়ি থেকে প্রাপ্ত ওয়ার্ল্ড কারেন্সি ইউনিট নামক কৃত্রিম বৈশ্বিক মুদ্রার বর্ণিত মূল্য অনুসারে এই মুদ্রাটি বিশ্বব্যাপী তাৎক্ষণিক পরিশোধ ও নিষ্পত্তির জন্য একটি কেন্দ্রীভূত মঞ্চ জারি ও বিতরণ করার পরিকল্পনা করা হয়েছে।

## অসুবিধা

### ট্রিফিন উভয়-সংকট

### অতিরিক্ত খরচসহ সীমিত অতিরিক্ত সুবিধা
কিছু অর্থনীতিবিদ যুক্তি দেন যে একটি একক বিশ্ব মুদ্রা অপ্রয়োজনীয়, কারণ মার্কিন ডলার একটি বিশ্ব মুদ্রার অনেক সুবিধা প্রদান করছে এবং  সংশ্লিষ্ট কিছু খরচ বাঁচাচ্ছে। তবে এই পরিস্থিতি মার্কিন সরকারকে বাস্তবিকভাবে অন্যান্য দেশের উপর অতিরিক্ত ক্ষমতা প্রদান করে। যদি বিশ্ব একটি কাম্যতম মুদ্রা অঞ্চল গঠন না করে, তাহলে বিশ্বের জন্য একই মুদ্রা ভাগাভাগি করা অর্থনৈতিকভাবে অদক্ষ বিবেচিত হবে।

### অর্থনৈতিকভাবে অসঙ্গত দেশসমূহ
বর্তমান বিশ্বে দেশগুলি একটি সাধারণ মুদ্রা তৈরি এবং সমর্থন করার জন্য যথেষ্ট ঘনিষ্ঠভাবে একসাথে কাজ করতে সক্ষম নয়। একটি সত্যিকারের বিশ্ব মুদ্রা তৈরির আগে বিভিন্ন দেশের মধ্যে উচ্চ স্তরের আস্থা থাকা আবশ্যক। এমনকি একটি বিশ্ব মুদ্রা ক্ষুদ্র রাষ্ট্রগুলির জাতীয় সার্বভৌমত্বকেও ক্ষুণ্ন করতে পারে।

### সম্পদ পুনর্বণ্টন
কেন্দ্রীয় ব্যাংক কর্তৃক নির্ধারিত সুদের হার পরোক্ষভাবে গ্রাহকদের তাদের ব্যাংক ঋণের উপর কত সুদ দিতে হবে তা নির্ধারণ করে। এই সুদের হার ব্যক্তি, বিনিয়োগ এবং দেশগুলির মধ্যে সুদের হারকে প্রভাবিত করে। ধনীদের ঋণ দেওয়ার চেয়ে দরিদ্রদের ঋণ দেওয়ার ঝুঁকি বেশি। বিশ্বের বিভিন্ন অঞ্চলে সম্পদের বৃহত্তর পার্থক্যের ফলে অঞ্চলটিকে সমৃদ্ধ করার জন্য সুদের হার নির্ধারণের ক্ষেত্রে কেন্দ্রীয় ব্যাংকের ক্ষমতা ক্রমশ ঝুঁকির মুখে পড়বে, কারণ এটি সবচেয়ে ধনী অঞ্চলগুলিকে ঋণগ্রস্ত দরিদ্রতম অঞ্চলগুলির সাথে সংঘাতে ফেলবে।

## আরও দেখুন

* ব্যাংকর
* মুদ্রা প্রতিস্থাপন
* বিডলারায়ন
* নিক্সন অভিঘাত
* ডিজিটাল মুদ্রা
* মুদ্রার তালিকা
* আবর্তনশীল মুদ্রার তালিকা
* মুদ্রাধিপত্য
* বিশেষ অর্থোত্তলন অধিকার
* ওকু
* বিশ্ব মুদ্রা একক
* কৃত্রিম মুদ্রাজোড়
* বাণিজ্যিক মুদ্রা
* অর্থ

## তথ্যসূত্র

## বহিঃসংযোগ

বিষয়শ্রেণী:মুদ্রাগত একাধিপত্য
বিষয়শ্রেণী:আন্তর্জাতিক অর্থসংস্থান
বিষয়শ্রেণী:অর্থনৈতিক বিশ্বায়ন
বিষয়শ্রেণী:বৈদেশিক মুদ্রা বাজার
বিষয়শ্রেণী:বিশ্ব সরকার
বিষয়শ্রেণী:অর্থনৈতিক সংহতি